b'\n_START_ARTICLE_\nMate Maras\n_START_SECTION_\n\xc5\xbdivot i rad\n_START_PARAGRAPH_\nRodio se u selu Studenci u Imotskoj krajini. Njegova majka Ru\xc5\xbea bila je pu\xc4\x8dka pjesnikinja. Na studena\xc4\x8dko narje\xc4\x8dje Maras je poslije preveo sonete Giuseppea Gioachina Bellija, koji su izvorno bili napisani na rimskom dijalektu._NEWLINE_U Zagrebu je diplomirao matematiku i fiziku na Prirodoslovno-matemati\xc4\x8dkom fakultetu. Radio je kao srednjo\xc5\xa1kolski profesor, urednik u nakladni\xc4\x8dkim ku\xc4\x87ama i glavni urednik Tre\xc4\x87eg programa Hrvatskog radija, te kao tajnik sredi\xc5\xa1njice Matice hrvatske. Sedam godina proveo je u hrvatskoj diplomaciji kao kulturni ata\xc5\xa1e u Parizu i Washingtonu._NEWLINE_Prevodi knji\xc5\xbeevna djela ponajvi\xc5\xa1e s engleskoga, talijanskoga i francuskoga jezika._NEWLINE_Prvi je na hrvatski preveo sabrana djela Williama Shakespearea - 38 drama, sonete i druge pjesme. Glavna novost u odnosu na dosada\xc5\xa1nje prijevode engleskog barda jest u metodi prevo\xc4\x91enja stihova. Naime, Maras se ne dr\xc5\xbei pravila o istom broju slogova u svakom stihu, kao \xc5\xa1to se dosad radilo, nego nastoji da svaki stih ima pet "nagla\xc5\xa1enih mjesta", zapravo pet relevantnih informacija. Time se posti\xc5\xbee vrlo te\xc4\x8dan i prirodan jezik._NEWLINE_Za prijevod Gospo\xc4\x91e Dalloway dobio je nagradu Dru\xc5\xa1tva knji\xc5\xbeevnih prevoditelja, a za prijevod Rabelaisa dobio je Veliku nagradu Francuske akademije._NEWLINE_Za svoje prijevode Shakespeareovih djela dobio je 2007. nagradu Iso Velikanovi\xc4\x87, koju Ministarstvo kulture dodjeljuje za najbolja ostvarenja u podru\xc4\x8dju knji\xc5\xbeevnog prevo\xc4\x91enja._NEWLINE_2008. dobitnik je Nagrade "Petar Bre\xc4\x8di\xc4\x87", koje dodjeljuju HRT - Hrvatski radio i \xc5\xa0kolska knjiga, za prijevod Sabranih djela Williama Shakespearea._NEWLINE_Dru\xc5\xa1tvo hrvatskih knji\xc5\xbeevnih prevodilaca dodijelilo mu je 2014. nagradu\xc2\xa0\xc2\xbbJosip Tabak\xc2\xab\xc2\xa0za \xc5\xbeivotno djelo._NEWLINE_Dobio je po\xc4\x8dasni doktorat Filozofskog fakulteta u Splitu 2017. godine.\n_START_SECTION_\nVlastita djela\n_START_PARAGRAPH_\nObjavio je zbirku pjesama Kasna berba 2005. godine. Napisao je filmski scenarij/povijesnu dramu Grgur Ninski, objavljenu 2013._NEWLINE_Napisao je roman o ocu emigrantu Pisma od smrti (2013.), "spomenik jednom \xc5\xbeivotu koji se uzalud \xc5\xbertvovao radi maglovitih vi\xc5\xa1ih ciljeva". Kad je objavio zbirku maj\xc4\x8dinih pisama, naslovio ju je Pisma od \xc5\xbeivota._NEWLINE_Sastavio je prvi Rimarij hrvatskoga jezika.'